മുഹമ്മദ് ചികിത്സാകമ്മറ്റി ഭാരവാഹികള് മുഖ്യമന്ത്രിയെ കണ്ടു: മറ്റ് എസ്.എം.എ രോഗികള്ക്ക് സഹായം പരിഗണനയില് പഴയങ്ങാടി: സ്പൈനല് മസ്ക്കുലര് അട്രോഫി ബാധിച്ച മാട്ടൂലിലെ റഫീഖിന്റെ മകനായ ഒന്നര വയസ്സുകാരന് മുഹമ്മദിനായി ലോകത്തിന്റെ പല ഭാഗങ്ങളില് നിന്നായി സമാഹരിക്കപ്പെട്ട 46.78 കോടി രൂപയില് നിന്ന് ചികിത്സ കഴിഞ്ഞുള്ള തുക സമാനമായ രോഗം ബാധിച്ച മറ്റ് രോഗികള്ക്ക് നല്കുന്നത് സര്ക്കാരിന്റെ തീരുമാനമനുസരിച്ചാകും. ഇന്നലെ തിരുവനന്തപുരത്ത് ചികിത്സാകമ്മിറ്റി ഭാരവാഹികളുമായി നടത്തിയ ചര്ച്ചയില് ഇതുസംബന്ധിച്ച കാര്യങ്ങള് നിയമപരമായി ചെയ്യാമെന്ന് മുഖ്യമന്ത്രി ഉറപ്പ് നല്കി. മുഹമ്മദ് , സഹോദരി അഫ്റ എന്നിവരുടെ ചികിത്സക്കാവശ്യമായി വരുന്ന തുക കഴിച്ച് അധികമായി വരുന്ന തുക എസ്.എം.എ രോഗം ബാധിച്ച തളിപ്പറമ്ബ് ചപ്പാരപ്പടവിലെ കാസിം, ലക്ഷദ്വീപിലെ ഇശല് മറിയം എന്നിവര്ക്കും മറ്റ് സമാന രോഗം പിടിപെട്ട കുട്ടികളുടെ ചികിത്സയ്ക്കുമായി നല്കുന്നത് മുഹമ്മദ് ചികിത്സാസഹായകമ്മിറ്റിയും കുടുംബവും പരിഗണിച്ചിരുന്നു.ഇക്കാര്യം മുഖ്യമന്ത്രിയുമായി ആലോചിച്ച് തീരുമാനിക്കാമെന്നായിരുന്നു കമ്മിറ്റി ഭാരവാഹികള് അറിയിച്ചിരുന്നത്. ആരോഗ്യ വകുപ്പ് മന്ത്രി വീണ ജോര്ജ്ജ്, സാമൂഹ്യ നീതി വകുപ്പ് മന്ത്രി ഡോ.ആര്.ബിന്ദു , പ്രതിപക്ഷ നേതാവ് വി.ഡി.സതീശന്, ഉപനേതാവ് പി.കെ.കുഞ്ഞിലിക്കുട്ടി എന്നിവരെയും ചികിത്സാ കമ്മറ്റിഭാരവാഹികള് സന്ദര്ശിച്ചു.കമ്മറ്റി രക്ഷാധികാരി എം.വിജിന്. എം.എല്.എ, ചെയര്പേഴ്സണ് ഫാരിഷ , ജനറല് കണ്വീനര് ടി.പി.അബ്ബാസ് ഹാജി, വൈസ് ചെയര്മാന്മാരായ നസീര്.ബി.മാട്ടൂല്, പി.പി.ഗഫൂര്, കണ്വീനര്മാരായ അജിത് മാട്ടൂല്,സി. പ്രകാശന്, അബ്ദുല് കലാം. എന്നിവരാണ് മുഖ്യമന്ത്രിയടക്കമുള്ളവരുമായി കൂടിക്കാഴ്ച നടത്തിയത്.